b'\n_START_ARTICLE_\nLihapiirakka\n_START_PARAGRAPH_\nLihapiirakka on lihat\xc3\xa4ytteinen piirakka. Se yleens\xc3\xa4 tehd\xc3\xa4\xc3\xa4n tavallisesta munkkitaikinasta ja t\xc3\xa4ytet\xc3\xa4\xc3\xa4n jauhelihan ja riisin sekoituksella. Isoa ja paksua lihapiirakkaa sanotaan m\xc3\xb6tt\xc3\xb6seksi. Markkinoilla on my\xc3\xb6s myyt\xc3\xa4v\xc3\xa4n\xc3\xa4 lihapiirakoita, jotka on valmistettu grahamjauhoista._NEWLINE_Uudehkon tradition mukaan  lihapiirakka halkaistaan kahtia ja sen v\xc3\xa4liin laitetaan esimerkiksi nakkeja, lenkkimakkaraa, kebabia tai jauhelihapihvi. Yleisimpin\xc3\xa4 mausteina k\xc3\xa4ytet\xc3\xa4\xc3\xa4n ketsuppia, sinappia ja kurkkusalaattia._NEWLINE_Lappeenrannasta ovat per\xc3\xa4isin kaksi nimetty\xc3\xa4 t\xc3\xa4ytetty\xc3\xa4 lihapiirakkaa: vety ja atomi. Vedyn t\xc3\xa4ytteen\xc3\xa4 on keitetty kananmuna ja kinkkua, atomissa vain toista. Kinkku on perinteisesti joko keitto- tai savukinkkua. _NEWLINE_Monen paikkakunnan grilleill\xc3\xa4 on saatavilla my\xc3\xb6s paikkakunnan mukaan nimetty erikoislihapiirakka. Esimerkiksi riihim\xc3\xa4kel\xc3\xa4inen on lihapiirakka, joka sis\xc3\xa4lt\xc3\xa4\xc3\xa4 perusmausteiden lis\xc3\xa4ksi jauhelihapihvin ja paistetun kananmunan. Rovaniemell\xc3\xa4 vastaava on paikallisen jalkapallojoukkueen mukaan nimetty ropsilainen._NEWLINE_Lihapiirakkaa, jonka v\xc3\xa4liin laitetaan paistettua lenkkimakkaraa ja sipulia, kutsutaan lenkkis\xc3\xa4mpyl\xc3\xa4ksi._NEWLINE_Levylihapiirakka koostuu voitaikinakuoresta, jauheliha-, sipuli- ja keitettyriisi t\xc3\xa4ytteest\xc3\xa4. Piirakka on saanut nimens\xc3\xa4 matalasta levymuodostaan ja kuuluu lihapiirakoiden ryhm\xc3\xa4\xc3\xa4n. Joskus piirakkaa kutsutaan my\xc3\xb6s peltipiirakaksi.'